Cui jerial Luigi Garzoni?
Al è nassût a Adorgnan ai 19 di Zenâr dal 1890 e al è muart a Cjassà ai 14 di Fevrâr dal 1972. Ex seminarist, al à fat il gjinasi al liceu Stellini di Udin e al à cjapât il diplome al Canova di Trevîs. Par trê agns al à studiât jurisprudence a Padue e daspò al è stât abilitât al insegnament al istitût Percoto di Udin. Tal 1925 al à tacât a insegnâ cjant corâl al Tomadini di Udin e intes scuelis udinesis, fin al 1958, cuant che al è lât in pension. Tra il 1945 e il 1970 al à formadis e direzudis diviersis corâls furlanis, tant che I cjantôrs dal Friûl, rapresentant la Italie e il Friûl intes cunvignis folcloristics plui impuartantis dal mont. Dal 1933 al 1940 al à fondât e direzût il Coro San Michele di Verone. Al à scrit cirche mil cjants e vilotis furlanis, tant di meretâsi il titul di Cjantôr dal Friûl. Tra lis plui cognossudis, in plui di Cisilute, Ave, o Vergjine us saludi, Cjants dal vin, La biele stele, La ziguzaine, Cjampanis de Sabide sere, La viarte… ❚
A.S.
vec_Latn fur_Latn slk_Latn